**projektas**

**reg. Nr. T-39**

**2.14. darbotvarkės klausimas**

**Pasvalio rajono savivaldybės taryba**

**Sprendimas**

**Dėl PASVALIO RAJONO savivaldybės biudžetinių ugdymo įstaigų TURTO, BŪTINO MOKINIŲ MAITINIMO PASLAUGAI TEIKTI, NUOMOS IR EKSPLOATAVIMO IŠLAIDŲ APMOKĖJIMO TVARKOS APRAŠO PATVIRTINIMO**

2022 m. vasario d. Nr. T1-

Pasvalys

Vadovaudamasi Lietuvos Respublikos vietos savivaldos įstatymo 6 straipsnio 10 punktu, 16 straipsnio 2 dalies 26 punktu, 18 straipsnio 1 dalimi, Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 15 straipsnio 2 dalies 3 punktu, Pasvalio rajono savivaldybės taryba nusprendžia:

1. Patvirtinti Pasvalio rajono savivaldybės biudžetinių ugdymo įstaigų turto, būtino mokinių maitinimo paslaugai teikti, nuomos ir eksploatavimo išlaidų apmokėjimo tvarkos aprašą (pridedama).

2. Pripažinti netekusiu galios Pasvalio rajono savivaldybės tarybos 2008 m. lapkričio 5 d. sprendimą Nr. T1-231 „Dėl bendrojo lavinimo mokyklų negyvenamųjų patalpų nuomos mokinių maitinimui organizuoti“.

3. Nustatyti, kad:

3.1. sprendimas įsigalioja 2022 m. kovo 1 d.;

3.2. sprendimo nuostatos taikomos mokinių maitinimo paslaugų tiekėjams parinktiems Viešųjų pirkimų įstatymo ir kitų teisės aktų nustatyta tvarka po šio sprendimo įsigaliojimo. Sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka.

Savivaldybės meras

Parengė

Strateginio planavimo ir investicijų skyriaus

vyriausioji specialistė V. Antanavičienė

2022-02-02 tel. (8 451) 54 114

Suderinta DVS Nr. RTS-

PATVIRTINTA

Pasvalio rajono savivaldybės tarybos

2022 m. vasario d.

sprendimu Nr. T1-

**PASVALIO RAJONO savivaldybės biudžetinių ugdymo įstaigų TURTO, BŪTINO MOKINIŲ MAITINIMO PASLAUGAI TEIKTI, NUOMOS IR EKSPLOATAVIMO IŠLAIDŲ APMOKĖJIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Pasvalio rajono savivaldybės biudžetinių ugdymo įstaigų turto, būtino mokinių maitinimo paslaugai teikti, nuomos ir eksploatavimo išlaidų apmokėjimo tvarkos aprašas (toliau – Aprašas) reglamentuoja Pasvalio rajono savivaldybės (toliau – Savivaldybė)biudžetinių ugdymo įstaigų turto, būtino mokinių maitinimo paslaugai teikti, nuomos ir eksploatavimo išlaidų apmokėjimo tvarką.

2. Apraše vartojamos sąvokos suprantamos taip, kaip jos yra apibrėžtos kituose Lietuvos Respublikos teisės aktuose.

3. Savivaldybėsbiudžetinės ugdymo įstaigos (toliau – mokykla) vadovas turi užtikrinti, kad mokykloje būtų sudarytos sąlygos maitinimui organizuoti. Maitinimas turi būti organizuojamas valgyklose ir kitose maitinti pritaikytose patalpose, laikantis nustatytų maisto saugos ir maisto tvarkymo reikalavimų.

**II SKYRIUS**

**MAITINIMO ORGANIZAVIMAS BENDROJO UGDYMO MOKYKLOSE**

4. Maitinimo paslaugą mokykloje teikia maitinimo paslaugos teikėjas, parinktas Viešųjų pirkimų įstatymo ir kitų teisės aktų nustatyta tvarka.

5. Konkursą laimėjusiam mokyklos mokinių maitinimo paslaugos teikėjui maitinimo paslaugos teikimo laikotarpiui ne konkurso būdu Savivaldybės tarybos nustatyta tvarka yra išnuomojamas Savivaldybei nuosavybės teise priklausantis turtas, būtinas paslaugai teikti – virtuvės, valgyklos, pagalbinės patalpos ir jose esanti įranga bei inventorius (toliau – Turtas), kurį patikėjimo teise valdo Savivaldybės ugdymo įstaigos. Siekiant užtikrinti maitinimo paslaugų teikimą už kuo mažesnę kainą, minėtas Turtas maitinimo paslaugos teikimo laikotarpiui yra išnuomojamas už 1 (vieną) Eur per mėnesį.

6. Paslaugos teikėjas naudoja ir prižiūri nuomojamose patalpose esančią įrangą, inventorių bei minėtose patalpose esančias vandentiekio, elektros, šildymo, vėdinimo sistemas, prireikus šalina gedimus, savo lėšomis remontuoja arba įsigyja naujus įrengimus, užtikrindamas higienos ir darbų saugos reikalavimų laikymąsi.

7. Maitinimo paslaugos teikėjui, pagerinusiam jam šio Aprašo 5 punkte nustatyta tvarka perduotą Turtą, už pagerinimą neatlyginama. Paslaugos teikėjas privalo užtikrinti, kad maitinimo paslaugoms teikti perduotas Turtas, pasibaigus sutarties galiojimo laikotarpiui, bus grąžintas ne prastesnės būklės, nei buvo perduotas, atsižvelgiant į įprastą nusidėvėjimą.

8. Maitinimo paslaugos teikėjas užtikrina ir atsako už patalpų, kurios jam yra perduotos Aprašo 5 punkte nustatyta tvarka, higieninę būklę, apsaugą, einamąjį remontą, gaisrinės saugos reikalavimus ir įrenginių, skirtų maisto gamybai, saugų darbą, priežiūrą ir remontą savo lėšomis.

9. Maitinimo paslaugos teikėjas gali naudoti suteiktą Turtą tik mokinių maitinimui organizuoti.

10. Maitinimo paslaugos teikėjas savo lėšomis apmoka maitinimo proceso organizavimo metu susidariusių maisto ir buitinių atliekų tvarkymo ir kitas išlaidas.

11. Maitinimo paslaugos teikėjas už sunaudotą elektrą, šaltą ir karštą vandenį sumoka savo lėšomis pagal apskaitos prietaisų rodmenis. Už šildymą moka proporcingai nuomojamų patalpų plotui pagal pateiktas sąskaitas faktūras.

12. Mokyklų vadovai pasirašo patalpų nuomos ir jose esančios įrangos nuomos sutartis bei perdavimo–priėmimo aktus su įmone, laimėjusia maitinimo paslaugos viešąjį pirkimą. Patalpų nuomos sutartis sudaroma vadovaujantis Savivaldybės ilgalaikio materialiojo turto nuomos tvarkos aprašu, patvirtintu Pasvalio rajono savivaldybės 2015 m. vasario 19 d. sprendimu Nr. T1-36 „Dėl savivaldybės ilgalaikio materialiojo turto nuomos tvarkos aprašo patvirtinimo“ (Pasvalio rajono savivaldybės tarybos 2020 m. spalio 28 d. sprendimo Nr. T1-205 redakcija), patvirtinta pavyzdine Savivaldybės ilgalaikio materialiojo turto nuomos sutarties forma.

**III SKYRIUS**

**ATSAKOMYBĖ IR KONTROLĖ**

13. Mokyklų vadovai ir maitinimo paslaugos teikėjai, pažeidę šio Aprašo nuostatas, atsako Lietuvos Respublikos įstatymų nustatyta tvarka.

14. Mokyklų vadovai ar jų įgalioti asmenys kontroliuoja, kaip vykdomi sutartyse numatyti maitinimo paslaugos teikėjų įsipareigojimai.

\_\_\_\_\_\_\_\_\_\_\_\_\_\_

Pasvalio rajono savivaldybės tarybai

**AIŠKINAMASIS RAŠTAS**

**Dėl PASVALIO RAJONO savivaldybės biudžetinių ugdymo įstaigų PATALPŲ, SKIRTŲ MAISTO RUOŠIMUI, NUOMOS IR EKSPLOATAVIMO IŠLAIDŲ APMOKĖJIMO TVARKOS APRAŠO PATVIRTINIMO**

2022 m. vasario 2 d.

Pasvalys

**1. Sprendimo projekto rengimo pagrindas.**

Sprendimo projektas parengtas atsižvelgiant į Pasvalio rajono savivaldybės kontrolės ir audito tarnybos 2021 m. liepos 9 d. Nr. A-6 Audito ataskaitos apie Pasvalio rajono savivaldybės 2020 metų konsoliduotų biudžeto vykdymo ir finansinių ataskaitų rinkinius, biudžeto ir turto naudojimą rekomendacijas.

**2. Sprendimo projekto tikslai ir uždaviniai.**

Šiuo sprendimu siūloma pripažinti netekusiu galios Pasvalio rajono savivaldybės tarybos 2008 m. lapkričio 5 d. sprendimą Nr. T1-231 „Dėl bendrojo lavinimo mokyklų negyvenamųjų patalpų nuomos mokinių maitinimui organizuoti“ ir patvirtinti naują Savivaldybės biudžetinių ugdymo įstaigų patalpų, skirtų maisto ruošimui, nuomos ir eksploatavimo išlaidų apmokėjimo tvarkos aprašą.

Siekiant užtikrinti mokinių maitinimo paslaugų teikimą už kuo mažesnę kainą, turtą, būtiną šiai paslaugai teikti, paslaugos teikimo laikotarpiui siūloma išnuomoti už 1 (vieną) Eur per mėnesį.

**3. Kokios siūlomos naujos teisinio reguliavimo nuostatos ir kokių rezultatų laukiama.**  Naujų teisinio reguliavimo nuostatų nesiūloma.

**4. Skaičiavimai, išlaidų sąmatos, finansavimo šaltiniai**.

Sprendimo projekto įgyvendinimui lėšų nereikės.

**5. Numatomo teisinio reguliavimo poveikio vertinimo rezultatai, galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.**

Priėmus sprendimo projektą, neigiamų pasekmių nenumatoma.

**6. Jeigu sprendimui įgyvendinti reikia įgyvendinamųjų teisės aktų, – kas ir kada juos turėtų priimti.** Nereikia.

**7. Sprendimo projekto antikorupcinis vertinimas.** Antikorupcinis vertinimas atliekamas.

**8. Sprendimo projekto iniciatoriai ir** **asmuo atsakingas už sprendimo vykdymo kontrolę.** Pasvalio rajono savivaldybės administracijos Strateginio planavimo ir investicijų skyrius. Atsakingas asmuo – Strateginio planavimo ir investicijų skyriaus vyr. specialistė Virginija Antanavičienė.

Strateginio planavimo ir investicijų skyriaus

vyriausioji specialistė Virginija Antanavičienė